**ΘΕΜΑ : Επίδοση Ειδικής Πρόσκλησης**

Ημερομηνία υποβολής **: *05/08/2022***

**Ερώτηση**

Σε ένα έργο μας επιδώσαμε Ειδική Πρόσκληση στον ανάδοχο με δικαστικό επιμελητή .Παρήλθε το διάστημα των 30 ημερών (στις 08/07/2022) που του έδωσε η υπηρεσία για την εκτέλεση συγκεκριμένων εργασιών **, χωρίς να εκτελέσει τις καθορισμένες εργασίες** .

Δυστυχώς παρήλθαν οι 15 ημέρες και η υπηρεσία μας δεν έβγαλε απόφαση εκπτώτου.

* Υπάρχει άλλο χρονικό περιθώριο για να βγάλει την απόφαση αυτή ή
* τι άλλες δυνατότητες έχουμε ??

**Απάντηση**

Σύμφωνα με την παρ. 6 Άρθ. 160 Ν. 4412/2016 (προ της τροποποίησης με ον Ν. 4782/2021) Για το μέχρι 1.9.2021 χρονικό διάστημα ΒΛ. προϊσχύουσα έκδοση του παρόντος άρθρου):  *«Αν η προθεσμία που τέθηκε με την ειδική πρόσκληση παρήλθε χωρίς ο ανάδοχος να συμμορφωθεί με το περιεχόμενό της, κηρύσσεται έκπτωτος αμέσως και πάντως* ***πριν από την παρέλευση δεκαπέντε (15) ημερών από την πάροδο της προθεσμίας,*** *με απόφαση του προϊσταμένου της διευθύνουσας υπηρεσίας η οποία κοινοποιείται στον ανάδοχο, σύμφωνα με τις προβλέψεις της παραγράφου 1 του άρθρου 143. Στην απόφαση προσδιορίζονται οι εργασίες και ενέργειες που εκτέλεσε ο ανάδοχος, σε συμμόρφωση προς την ειδική πρόσκληση και αιτιολογείται η έκπτωση, με αναφορά στις εργασίες που δεν εκτέλεσε και ενέργειες που δεν συμμορφώθηκε».*

Στην προκειμένη περίπτωση, ανεξαρτήτως της μη έκδοσης Απόφασης Έκπτωσης του Αναδόχου εντός των 15 ημερών (και εφόσον ο ανάδοχος, μέχρι της εκπνοής της ταχθείσας με την ειδική πρόσκληση προθεσμίας, δεν συμμορφώθηκε προς τα αξιούμενα με την ειδική πρόσκληση και εφόσον η μη συμμόρφωση αυτή οφείλεται σε αποκλειστική υπαιτιότητα του αναδόχου (ΣτΕ 229/2009, 1503/2004)), **πρέπει να προχωρήσει η διαδικασία Έκπτωσης αυτού.**

Σημειωτέον ότι, σύμφωνα με τα οριζόμενα στην παρ. 2 περ. (β) του Άρθρο 141 «Πειθαρχικές ευθύνες διοικητικών οργάνων», Για τον προϊστάμενο της διευθύνουσας υπηρεσίας: αποτελεί πειθαρχική παράβαση (μεταξύ άλλων) και η παράλειψη κίνησης και διεκπεραίωσης της διαδικασίας έκπτωσης του αναδόχου παρά τη συνδρομή των αναγκαίων προϋποθέσεων, **χωρίς όμως να προσδιορίζεται η τεκμηρίωση της εν λόγω παράβασης συγκεκριμένα (ούτε και υπάρχει περιστατικό από την υπάρχουσα Νομολογία)**

**Σχετική Νομολογία**

Σύμφωνα με την ΣτΕ 1843/2010 *«Πριν την έκδοση της περί εκπτώσεως αποφάσεως του αναδόχου και για το έγκυρο αυτής, απαιτείται η κοινοποίηση προς τον ανάδοχο ειδικής προσκλήσεως του Προϊσταμένου της διευθύνουσας Υπηρεσίας, η οποία απαραιτήτως περιλαμβάνει μεταξύ άλλων, τόσο τις αξιούμενες προς εκτέλεση εργασίες όσο και την εύλογη προθεσμία για την εκτέλεση αυτών, η οποία δεν δύναται, κατ` αρχήν, να είναι μικρότερη των 10 ημερών. Ακολούθως εκδίδεται η απόφαση περί της εκπτώσεως, μόνο εάν ο ανάδοχος, μέχρι της εκπνοής της ταχθείσας με την ειδική πρόσκληση προθεσμίας, η οποία, κατά τα εκτεθέντα πρέπει να είναι εύλογος, δεν συμμορφώθηκε προς τα αξιούμενα με την ειδική πρόσκληση και εφόσον η μη συμμόρφωση αυτή οφείλεται σε αποκλειστική υπαιτιότητα του αναδόχου και, συνεπώς, δεν συντρέχει η προϋπόθεση αυτή, εάν η μη συμμόρφωση οφείλεται σε συνυπαιτιότητα του κυρίου του έργου (ΣτΕ 229/2009, 1503/2004). Περαιτέρω από τις ίδιες διατάξεις, και ιδιαίτερα αυτές των παραγράφων 2 και 4 του άρθρου 47 του π.δ. 609/1985, προκύπτει ότι, σε περίπτωση που με την ειδική πρόσκληση της Διευθύνουσας υπηρεσίας τάσσονται στον ανάδοχο περισσότερες της μίας προθεσμίες για την εκτέλεση συγκεκριμένων εργασιών, αρκεί για την έκδοση της απόφασης περί εκπτώσεώς του η άπρακτη παρέλευση έστω και μίας εκ των προθεσμιών αυτών. Αρκείται δηλαδή ο νόμος στη διαπίστωση από τη Διευθύνουσα το έργο υπηρεσία, της μη εκτελέσεως μίας συγκεκριμένης εργασίας μετά την παρέλευση της προθεσμίας που έχει ταχθεί γι` αυτή, δεδομένου ότι και αν ακόμη εκτελεσθούν εμπροθέσμως οι λοιπές εργασίες εντός των ταχθεισών προθεσμιών, δεν αναιρείται το γεγονός της μη συμμορφώσεως του αναδόχου προς την ειδική πρόσκληση της Υπηρεσίας όσον αφορά τις προηγούμενες εργασίες, γεγονός το οποίο αρκεί για την έκδοση της απόφασης περί εκπτώσεώς του (ΣτΕ 229/2009, 1231/2008)».*

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*